【明報專訊】近日引起熱話嘅facebook群組「全港店舖執笠結業消息關注組」,以分享商店結業消息為主,但自稱版主嘅「Neighbor」噚日宣布關注組「執笠」,有成員慨嘆「香港經濟真係好差,連執笠關注組都要執笠」。版主形容「執笠」好港式,結業唔代表唔可以重開,形容關注組只係裝修改名,本月23日將以新名「全港店鋪(舖)消息關注組」重啟業務。
話有人指「唱衰」
版主:盼改名有正能量
截至噚晚,群組有超過31.8萬成員,版主發現好多成員分享嘅內容都離題,變咗探討點解某店會結業,或交代個人唔出街消費嘅原因。版主又留意到,群組惹嚟好多人攻擊,有人話關注組嘅名稱「唱衰香港嘅人」,甚至將本港經濟差「怪責」呢個群組。雖然版主話無法獨力救到香港經濟,但考慮到群組都有社會責任,期望改名將負評轉化成正能量,令群組運作可持續發展。
版主否認群組「變質」,話改名後嘅群組,不論係小店、大集團開舖或結業等有關香港實體經濟及消費嘅睇法都歡迎討論。佢又話會另開新群組,方便只關注結業消息嘅成員分享資訊。